b'\n_START_ARTICLE_\nBurgundijos vynas\n_START_PARAGRAPH_\nBurgundijos vynas\xc2\xa0\xe2\x80\x93 pranc\xc5\xabzi\xc5\xa1kas vynas, pagamintas Burgundijos regione, \xc5\xa1iaur\xc4\x97s ryt\xc5\xb3 Pranc\xc5\xabzijoje. Burgundija yra vienas presti\xc5\xbei\xc5\xa1kiausi\xc5\xb3 vyno gamybos region\xc5\xb3 Pranc\xc5\xabzijoje (greta \xc5\xa0ampan\xc4\x97s ir Bordo region\xc5\xb3)._NEWLINE_Burgundijos vynuogynai apima apie 25800 hektar\xc5\xb3, vidutini\xc5\xa1kai pagaminama 1,5 mln. hektolitr\xc5\xb3 vyno. 67\xc2\xa0% ploto kontroliuoja individual\xc5\xabs augintojai, kurie pagamina tik ~25\xc2\xa0% vyno. Da\xc5\xbeniausiai augintojai vynuoges parduoda pirkliams (negociants), kurie mai\xc5\xa1o ir i\xc5\xa1pilsto vyn\xc4\x85._NEWLINE_Kai kurie burgundi\xc5\xa1ki vynai yra vieni brangiausi\xc5\xb3 pasaulyje (pvz., Domaine de la Roman\xc3\xa9e-Conti, Domaine Leroy, Henri Jayer, Emmanuel Rouget, Domaine Dugat-Py, Domaine Leflaive, Domaine Armand Rousseau).\n_START_SECTION_\nIstorija\n_START_PARAGRAPH_\nN\xc4\x97ra tiksliai \xc5\xbeinoma, kada Burgundijos regione prad\xc4\x97tos auginti vynuog\xc4\x97s. U\xc5\xbekariaudami Galij\xc4\x85 rom\xc4\x97nai (Strabonas) mini regione esant vynuogyn\xc5\xb3. 92 m. Romos imperatorius Domicianas u\xc5\xbedraud\xc4\x97 sodinti naujus vynuogynus u\xc5\xbe Italijos rib\xc5\xb3, tod\xc4\x97l Burgundijos vynuogynai ilg\xc4\x85 laik\xc4\x85 tenkino tik vietos poreikius._NEWLINE_Nuo VI a. prad\xc5\xbeios vyndaryst\xc4\x99 skatino plintanti krik\xc5\xa1\xc4\x8dionyb\xc4\x97. Vynuogynai buvo steigiami prie abatij\xc5\xb3 (pvz., Cluny arba C\xc3\xaeteaux). Kadangi religin\xc4\x97s bendruomen\xc4\x97s buvo santykinai saugesn\xc4\x97s karo laikotarpiais, tai skatino vyno gamybos patirties perdavim\xc4\x85 ir tobulinim\xc4\x85 i\xc5\xa1 kartos \xc4\xaf kart\xc4\x85. Burgundijos vyno plitim\xc4\x85 taip pat skatino ir Burgundijos kunigaik\xc5\xa1tyst\xc4\x97, viduram\xc5\xbeiais vald\xc5\xbeiusi didelius Vakar\xc5\xb3 Europos plotus. 1395\xc2\xa0m. Burgundijos kunigaik\xc5\xa1tis Pilypas II Dr\xc4\x85susis, nor\xc4\x97damas pagerinti vyno kokyb\xc4\x99, u\xc5\xbedraud\xc4\x97 auginti Gamay veisl\xc4\x97s vynuoges, jas liep\xc4\x97 keisti \xc4\xaf Pinot noir. \xc5\xa0is \xc4\xafsakas laikomas pirmuoju maisto kokyb\xc4\x97s reguliavimo aktu pasaulyje (plg. 1516\xc2\xa0m. Vokietijoje priimtas alaus grynumo \xc4\xafstatymas)._NEWLINE_Po Pranc\xc5\xabzijos revoliucijos, ba\xc5\xbeny\xc4\x8diai priklaus\xc4\x99 vynuogynai buvo i\xc5\xa1dalinti j\xc5\xb3 darbininkams. V\xc4\x97liau \xc5\xabkiai vis smulk\xc4\x97jo, kartu paplito vyno pirkli\xc5\xb3 (n\xc3\xa9gociant), superkan\xc4\x8di\xc5\xb3 vynuoges ir gaminan\xc4\x8di\xc5\xb3 vyn\xc4\x85, paslaugos._NEWLINE_1874\xe2\x80\x931878\xc2\xa0m. Burgundijos vynuogynus smarkiai nuniokojo filokseros epidemija. Nuo 1885\xc2\xa0m. regione prad\xc4\x97tos diegti amerikieti\xc5\xa1kos vynuogi\xc5\xb3 veisl\xc4\x97s.\n_START_SECTION_\nKlimatas ir geografija\n_START_PARAGRAPH_\nBurgundijos vyndaryst\xc4\x97s regionas prasideda ties Di\xc5\xbeono miestu ir t\xc4\x99siasi \xc4\xaf pietus iki Liono. \xc5\xa0abli (Chablis) regionas plyti \xc4\xaf \xc5\xa1iaur\xc4\x97s vakarus nuo Di\xc5\xbeono._NEWLINE_Vyndaryst\xc4\x97s regione vyrauja ma\xc5\xbei lygum\xc5\xb3 kaimai, apsupti kalv\xc5\xb3. Geresn\xc4\x97s kokyb\xc4\x97s vynas pagaminamas i\xc5\xa1 vynuogi\xc5\xb3, u\xc5\xbeaugint\xc5\xb3 kalv\xc5\xb3 pietiniuose \xc5\xa1laituose, kur daugiausia saul\xc4\x97s. Tuo tarpu vynas i\xc5\xa1 lygum\xc5\xb3 aplink kaimus (da\xc5\xbenai \xc5\xbeymimas village\xc2\xa0\xe2\x80\x93 kaimas) laikomas prastesniu._NEWLINE_Burgundijos klimatas \xc5\xbeemyninis, vasaros kar\xc5\xa1tos, o \xc5\xbeiemos \xc5\xa1altos, da\xc5\xbeni liet\xc5\xabs (krituli\xc5\xb3 kiekiui didel\xc4\x99 \xc4\xaftak\xc4\x85 daro reljefas) ir \xc5\xa1alnos. D\xc4\x97l to Burgundijos vyno kokyb\xc4\x97 skirtingais metais smarkiai \xc4\xafvairuoja.\n_START_SECTION_\nR\xc5\xab\xc5\xa1ys ir klasifikacija\n_START_PARAGRAPH_\nBurgundijos vyno gamyb\xc4\x85 teisi\xc5\xa1kai reglamentuoti imta 1919\xc2\xa0m. \xc5\xa0iam bandymui nepasisekus, nuo 1935\xc2\xa0m. visoje Pranc\xc5\xabzijoje imta kurti apeliacij\xc5\xb3 sistema._NEWLINE_Burgundi\xc5\xa1ko vyno klasifikacija sud\xc4\x97tinga. Burgundijos teritorijoje skiriama vir\xc5\xa1 100 apeliacij\xc5\xb3 (AOC). Burgundijos vyn\xc5\xb3 skirstymas labiausiai orientuotas \xc4\xaf vietov\xc4\x97s (pranc. terroir) s\xc4\x85vok\xc4\x85, klasifikacija yra daugiausia geografin\xc4\x97 (skirtingai nuo Bordo vyno, kur did\xc5\xbeiausias d\xc4\x97mesys skiriamas konkretiems gamintojams suklasifikuoti), ji taikoma visiems tos vietov\xc4\x97s gamintojams. Burgundi\xc5\xa1ko vyno etiket\xc4\x97s paprastai pabr\xc4\x97\xc5\xbeia geografin\xc4\x99 vietov\xc4\x99, o gamintojas da\xc5\xbenai b\xc5\xabna nurodytas smulkiu \xc5\xa1riftu.'